**Υπηρεσιακά & Μισθοδοτικά Στοιχεία υπαλλήλου για υπολογισμό πιθανής σύνταξης**

**Σύμφωνα με την παρ. 8 του άρθρου 19 «Αρμοδιότητες των Διευθυντών Εκπαίδευσης σχετικές με τα λοιπά θέματα υπηρεσιακής κατάστασης των εκπαιδευτικών» της με αριθμ. Φ.353.1/324/105657/Δ1/8-10-2002 (Β΄1340) απόφασης του Υπουργού Παιδείας, οι Δ/νσεις Εκπ/σης *«Διαβιβάζουν τα απαιτούμενα δικαιολογητικά για τη σύνταξη των εκπαιδευτικών και διοικητικών υπαλλήλων της αρμοδιότητάς τους στην υπηρεσία συντάξεων του Γενικού Λογιστηρίου του Κράτους»* .**

Επιπλέον σύμφωνα με την παρ. 5 στ’, του άρθρου 51 του π.δ. 18/23-02-2018 (Α΄31), **το τμήμα Γ΄ Προσωπικού των Δ/νσεων Εκπ/σης είναι αρμόδιο για *«τις διαδικασίες λύσης της υπαλληλικής σχέσης του εκπαιδευτικού προσωπικού και τη διεκπεραίωση των διαδικασιών και την σύνταξη των φακέλων με τα απαιτούμενα δικαιολογητικά για τη συνταξιοδότηση υπαλλήλων»*.**

Ως εκ τούτου οι εκπαιδευτικοί που επιθυμούν να προσδιορίσουν το ύψος της σύνταξης που θα λάβουν στην περίπτωση συνταξιοδότησής τους, μπορούν να χρησιμοποιούν τα στοιχεία τους από τα έγγραφα που τους έχουν ήδη χορηγηθεί (μισθοδοτικά και υπηρεσιακά) και τηρούν στο αρχείο τους ή/και τις βεβαιώσεις αποδοχών που βρίσκονται στην ιστοσελίδα της Γ.Γ.Π.Σ.Δ.Δ. στο link <https://www.minfin.gr/-/epharmoge-eniaias-arches-pleromes> και στο πεδίο *«Προσωποποιημένη πληροφόρηση μισθοδοτούμενων μέσω ΕΑΠ»* (από τον Μάρτιο του 2011 και μετά με κωδικούς taxisnet).

**Υποχρέωση της Δ/νσης Εκπ/σης** είναι **κατά τη συνταξιοδότηση μόνο του υπαλλήλου** να υποβάλλει στο Γ.Λ.Κ. τα πλήρη υπηρεσιακά του στοιχεία και τις μηνιαίες αποδοχές του από το έτος 2002 μέχρι την απόλυσή του **(300 περίπου)**, στην ηλεκτρονική εφαρμογή του Γ.Λ.Κ. που ονομάζεται Δ.Α.Υ.Κ. .

Προς εξυπηρέτηση των εκπ/κών και υπαλλήλων η υπηρεσία ύστερα από αίτηση που υποβάλλεται υπογεγραμμένη και σκαναρισμένη από τον ενδιαφερόμενο/η στη δ/νση [mail@dipe.ioa.sch.gr](mailto:mail@dipe.ioa.sch.gr), (επισυνάπτεται), μπορεί να χορηγεί σε εύλογο χρόνο τα εξής στοιχεία, με τα οποία μπορεί να προσεγγιστεί το ποσό της σύνταξης που θα λάβει κάποιος στην περίπτωση που υποβάλλει αίτηση παραίτησης:

1. Σύντομο Πιστοποιητικό Υπηρεσιακών Μεταβολών για συνταξιοδοτική χρήση
2. Βεβαίωση αποδοχών του τρέχοντος μηνός
3. Βεβαίωση αποδοχών μηνός Οκτωβρίου 2011
4. Ατομικά Δελτία Μισθολογικής Κατάταξης από το 2004 και μετά (εφόσον βρίσκονται στον Φάκελο Προσωπικού Μητρώου του υπαλλήλου).

Αρμόδια υπηρεσία για συνταξιοδοτικά θέματα των Δημοσίων Υπαλλήλων είναι το Γενικό Λογιστήριο του Κράτους (Κάνιγγος 29, ΤΚ 10682, Αθήνα – Ώρες Κοινού 11:00 έως 15:00 - τηλ. 2103329900)

Τέλος η Δ.Π.Ε. Ιωαννίνων (λόγω και ότι πριν το 2006 δεν διαθέτει ηλεκτρονικό αρχείο μισθοδοσίας ενώ πολλοί εκπ/κοί στο επίμαχο διάστημα μισθοδοτούνταν και από άλλες Δ/νσεις) προετοιμάζεται και συγκεντρώνει κατά προτεραιότητα, τις αποδοχές κάθε μήνα από το 2002 έως σήμερα όσων πρόκειται οριστικά να συνταξιοδοτηθούν, ώστε τα δικαιολογητικά τους να είναι έτοιμα στην καταληκτική ημερομηνία απόλυσής τους.

(Πληροφορίες: Σ. Σπαή, 2651024947, Γρ. 2)